శబరిమల, జనవరి 15: ‘‘స్వామియే శరణం అయ్యప్పా’’.. కేరళలోని పవిత్ర పుణ్యక్షేత్రం శబరిమల శనివారం ఈ నినాదంతో మార్మోగిపోయింది. రెండు నెలలుగా దీక్షలో ఉన్న అయ్యప్ప భక్తులు వేలాదిగా కొండకు తరలివచ్చి మకరజ్యోతి దర్శించుకుని పులకించిపోయారు. సాయంత్రం స్వామివారికి దీపారాధన కార్యక్రమం ముగిసిన కొద్దిసేపటికి పొన్నాంబాలమేడు కొండల్లో మకరజ్యోతి దర్శనం ఇచ్చింది. దీంతో భక్తులంతా ముకుళిత హస్తాలతో స్వామివారిని స్మరిస్తూ పరమానంద భరితులయ్యారు. మకరజ్యోతి దర్శనం కోసం శబరిమల నుంచి పంబ వరకు భక్తులు పెద్ద సంఖ్యలో బారులు తీరారు. రాష్ట్ర దేవాదాయశాఖ మంత్రి కొడకంపల్లి సురేంద్రన్ కూడా ఈ సందర్భంగా హాజరై ప్రత్యేక పూజలు నిర్వహించారు. డిసెంబరు 31న ఆలయం వద్ద తొక్కిసలాట జరిగిన నేపథ్యంలో పోలీసులు పటిష్ట భద్రత చర్యలు తీసుకున్నారు. భక్తుల సౌకర్యార్థం అక్కడక్కడా వైద్యులు, విపత్తు నిర్వహణ బృందాలనూ మోహరించారు. ప్రతియేటా మకరజ్యోతి దర్శనం కోసం కేరళ, తమిళనాడు, ఏపీ, తెలంగాణ రాష్ట్రాలతో పాటు దేశవ్యాప్తంగా భక్తులు ఇక్కడికి తరలివస్తారు. కాగా అయ్యప్పస్వామి ఆలయాన్ని ఈనెల 20న మూసివేస్తారు. మలయాళం కేలండర్ ప్రకారం ప్రతినెల తొలిరోజు పూజల కోసం ఐదురోజుల పాటు తెరుస్తారు.
sabarimala, janavari 15: ‘‘swamiye saranam ayyappa’’.. keralaloni pavitra punyakshetram sabarimala sanivaaram ee ninaadamtoe maarmogipoyindi. rendu nelalugaa deekshalo unna ayyappa bhaktulu velaadigaa kondaku taralivacchi makarajyoti darsinchukuni pulakinchipoyaaru. saayantram swaamivaariki deepaaraadhana kaaryakramam mugisina koddisepatiki ponnambalamedu kondallo makarajyoti darsanam ichindi. deentho bhaktulanta mukulita hastaalato swaamivaarini smaristuu paramaananda bharitulayyaaru. makarajyoti darsanam kosam sabarimala nunchi pamba varaku bhaktulu pedda sankhyalo baarulu tiiraaru. rashtra devaadaayasaakha mantri kodakampalli surendran kuudaa ee sandarbhamgaa hajarai pratyeka poojalu nirvahinchaaru. disembaru 31na aalayam vadda tokkisalaata jarigina nepathyamlo poliisulu patishta bhadrata charyalu teesukunnaru. bhaktula soukaryaartham akkadakkada vaidyulu, vipattu nirvahana brundaalanuu moharinchaaru. pratiyeta makarajyoti darsanam kosam kerala, tamilanadu, apy, telamgaana raashtraalatho paatu desavyaaptamgaa bhaktulu ikkadiki taralivastaaru. kaga ayyappaswamy aalayaanni eenela 20na moosivestaaru. malayalam calander prakaaram pratinela toliroju poojala kosam aidurojula paatu terustaaru.